འདིར་ཡང་རབ་བྱུང་བཅོ་ལྔ་བའི་མེ་ཕོ་བྱི་བལོའི་ཡས་མས་སུ་ཆབ་འགག་གསེར་གཞོང་རིང་མོའི་ཡུལ་ཕྱོགས་འདི་ལ་གཞན་ནས་ཡོང་བའི་དུད་ཁྱིམ་དྲུག་བདུན་ཙམ་གྱིས་འཁྱམས་རུའི་དཔོན་པོ་བསོད་ལོ་ལ་ས་སྐལ་ཅུང་ཙམ་གཡར་བའི་ས་འཛིན་གྱི་ཐོག་མ་སྟེ།གཅིག་ནི་དཔོན་བྱམས་པ་ཞེས་བྱ་བ་ཡིན་ལ་དེའི་ཤུལ་རྒྱ་ར་ཐ་བྷེ་ཞེས་པ་དེ་ད་ལྟ་ཤུལ་ཆད།གཉིས་ནི་ཀ་མདོ་ཕག་མོ།དེའི་བུ་ད་ལྟའི་དཔལ་འབྲུག་སོགས་ཡིན།ཀ་མདོ་དགེ་བསྙེན་རིང་ལ་རྒྱ་ར་ཨེར་སྟི་གཉིས་ཀྱི་དཔོན་འགོ་བཟུང་སྟེ།ཕོ་ཁྲལ་མགོ་གཅིག་ནི་དང་མ་འདུན་མགོ་གཅིག་ནི་བྱས་ཤིང་།ཀ་མདོ་ཕག་མོའི་རིང་ལ་སྡེ་བ་ཇེ་ཆེར་སོང་བས་དཔོན་འགོ་ཅུང་ཟད་མ་མཆིས་པར་ཨེར་སྟི་ཁེར་འགོ་ཆད་ཅིང་དཔོན་ཀླུ་འབུམ་རྒྱལ་གྱིས་ཨེར་སྟིའི་དཔོན་པོ་ཁུར་ནས་ཆོས་སྲིད་ཟུང་གིས་བསྐྱངས།དེའི་ཤུལ་རྡོ་རྗེ་དང་རྡོ་རྗེ་སྒྲོལ་མ་མིང་སྲིང་ཡིན།རྡོ་རྗེ་ཡིས་ཡུལ་ཤུལ་ཆུ་དམར་ལེབ་སོགས་ནས་རྒྱལ་ཁབ་ཀྱི་བྱ་བ་ལས།ཨ་མདོ་རྡོ་རྗེ་ཞེས་སྐད་གྲགས་ཆེ།རྡོ་རྗེ་སྒྲོལ་མའི་བུ་སངས་རྒྱས་འབུམ།ལྷ་ལྕགས་འབུམ།ཨ་ལོ་སོགས་ཀྱིས་བྱ་བ་ལས་བཞིན་ཡོད།རྒྱ་ར་ཕག་མོའམ་ཀ་མདོ་ཕག་མོ་ལ་སྙན་གྲགས་ཧ་ཅང་ཆེ།རྒྱ་ར་སྡེ་བ་ལ་བཀའ་དྲིན་ཆེན་པོས་བསྐྱངས།ཁྱད་པར་དུ་གྱི་ལིང་གཏེར་སྟོན་སྐུ་གོང་མ་ཀྲོངས་རྗེས་སུ་དཀྱིལ་གདོང་སྔགས་ཁང་ལ་བདག་དམ་ལེགས་པོར་མཛད།རྒྱ་ར་ཕོ་ཀྲང་དང་།བཅིངས་བཀྲོལ་རྗེས་སུ་རྒྱ་ར་ཆུའུ་ཀྲང་སོགས་ཁུར་ནས་རྒྱལ་ཁབ་ལ་བྱས་རྗེས་ངེས་ཅན་བཞག་ཡོད།གསུམ་ནི་རྒྱ་ར་རྡོ་ཚེ་ཟེར་བ་དེའི་བུ་རྒྱ་ར་གནམ་ཐར་ཡིན་ལ་ད་ལྟ་ཤུལ་མེད།བཞི་ནི་ཚེགས་དོན་གྲུབ་ཅེས་པའི་ཤུལ་ད་ལྟ་རྒྱ་ར་བར་སྐོར་ཡིན་ལ་དེའི་བུ་གནམ་རྒྱལ།དེའི་བུ་རྒྱལ་མཚན་དང་སྟོབས་ལྡན།ད་ལྟ་པདྨ་རྒྱལ་དང་བསོད་ནམས་རིན་ཆེན་སོགས་ཤུལ་འཛིན་ཡོད་པ་དང་།གནམ་རྒྱལ་གྱིས་རྒྱ་ར་ཅ་ཀྲང་ཁུར་མྱོང་ཞིང་།རྒྱལ་མཚན་དང་སྟོབས་ལྡན་གཉིས་ཀྱིས་གསར་བརྗེ་བྱ་བ་ལས།ད་རུང་རྒྱ་ར་ཅོད་ལེ་ཞེས་གཏམ་ཁ་ལྕེ་དང་།མདའ་བ།ཕྱུག་པོ་ཞིག་སྐྱེས།དེའི་བུ་པད་མ་དབང་རྒྱལ་གྱིས་རྒྱ་ར་ཞང་གི་ཞང་ཀྲང་གཞོན་པ་ཁུར་མྱོང་བ་དང་།གཅོད་པ་དོན་གྲུབ་ཀྱིས་གུང་ཧོ་རྫོང་མི་དམངས་སྲིད་གཞུང་གི་ཞན་ཀྲང་གཞོན་པ་དང་མཚོ་སྔོན་ཞིང་ཆེན་གེ་སར་ཞིབ་འཇུག་ཁང་གི་ཧྲའོ་ཀྲང་སོགས་ལས་འགན་ཁུར་ཏེ།བོད་ཀྱི་མཁས་པ་གྲགས་ཅན་ཞིག་ཏུ་གྱུར།ལྔ་ནི་རྒྱ་ཡཱན་ཁྲ་ཟེར་བ་དེ་ད་ལྟ་ཤུལ་མེད།དྲུག་ནི་གྱི་ལིང་གཏེར་སྟོན་སྐུ་གོང་མ་སོགས་ས་འཛིན་གྱི་ཐོག་མ་དང་གཞི་འཛིན་གྱི་མགོ་མ་དེ་ཙམ་མོ།།